ผู้ส่งออก-นำเข้าตื่นทุบค่าบาท
ผู้ส่งออกตระหนกบาทแข็ง เทขายเงินตราต่างประเทศ หวั่นขาดทุน ด้านผู้นำเข้าคาดบาทแข็งอีก ชะลอซื้อ
21 มี.ค. 2556

ผู้ส่งออกตระหนกบาทแข็ง เทขายเงินตราต่างประเทศ หวั่นขาดทุน ด้านผู้นำเข้าคาดบาทแข็งอีก ชะลอซื้อ
การแข็งค่าของเงินบาทอย่างพรวดพราดในช่วงนี้ ทางธนาคารแห่งประเทศไทย (ธปท.) ยืนยันว่าไม่ได้เกิดจากการไหลบ่าเข้ามาของทุนต่างชาติ โดยประสาร ไตรรัตน์วรกุล ผู้ว่าการ ธปท. ระบุว่า ถ้าให้ประเมินเงินบาทที่แข็งมาจากเงินทุนไหลเข้าหรือไม่นั้น ที่ดูไม่ได้รุนแรงขึ้นต้องดูระหว่างเงินทุนไหลเข้ากับราคา บางทีเงินทุนที่เข้าจำนวนไม่ได้มากผิดปกติ แต่ถ้าคนที่เขาจะขายหรือจะซื้อตราสารหนี้ของไทย อยากไปที่อัตราแลกเปลี่ยนหนึ่ง เขาก็ซื้อขายกันที่ราคาหนึ่ง เพราะที่เราเห็นการเปลี่ยนแปลงในช่วง 2 วันนี้คือราคา ราคามันเปลี่ยนแปลงรวดเร็ว ไม่ได้เป็นผลจากเงินทุนไหลเข้ามาเพิ่มรุนแรง
อย่างไรก็ดี แหล่งข่าวจากสมาคมธนาคารไทย เปิดเผยว่า หลังจากที่ต่างชาติออกบทวิเคราะห์ว่าเงินบาทจะแข็งค่าไปถึงอัตราเท่านั้นเท่านี้ ทำให้ผู้ส่งออกและผู้นำเข้าตื่นตระหนกเกรงจะขาดทุน จึงเทขายเงินตราต่างประเทศออกมามาก โดยเฉพาะเงินเหรียญสหรัฐ เพราะเกรงว่าถือไว้จะยิ่งขาดทุน แลกเป็นเงินบาทได้น้อย แม้กระทั่งรายได้ที่เป็นเงินเหรียญสหรัฐล่วงหน้ายังไม่ได้รับชำระราคาก็ขายทิ้ง
ทางด้านผู้นำเข้าที่จะต้องชำระราคาสินค้า ก็เกรงว่าค่าเงินบาทจะแข็งค่าขึ้นอีกก็ไม่ยอมซื้อค่าเงิน รอให้ค่าเงินแข็งขึ้นไปอีกจึงจะซื้อ เพื่อจะได้กำไรอัตราแลกเปลี่ยน
“สภาพตลาดเป็นไปอย่างไร้ทิศทาง ไม่มีใครพูดชัดๆ ว่าเราจะบริหารอัตราแลกเปลี่ยนอย่างไร ทาง ธปท. จะเข้าแทรกแซงค่าเงินที่ไหลเข้ามามากมายคงไม่ไหว ยิ่งแทรกแซงก็จะยิ่งขาดทุน ทางกระทรวงการคลังก็ไม่ควรจะวางเฉย เนื่องจากจะนำ พ.ร.บ.กู้เงิน 2 ล้านล้าน เข้าสภาในสัปดาห์หน้า เกรงว่าหากไปทำอะไรกับค่าเงินจะกระทบความเชื่อมั่น จึงมีแต่คนนั่งดูไม่มีใครทำอะไร” แหล่งข่าวเปิดเผย
อย่างไรก็ดี กิตติรัตน์ ณ ระนอง รองนายกฯ และ รมว.คลัง ยืนยันว่า ขณะนี้ไทยยังไม่มีมาตรการสกัดการไหลเข้าของเงินทุนต่างประเทศ